CELEX: 32010R1022
Language: mt
Date: 2010-11-12 00:00:00
Title: Regolament tal-Kummissjoni (UE) Nru 1022/2010 tat- 12 ta’ Novembru 2010 li jawtorizza żieda tal-limiti għall-arrikkiment tal-inbid prodott mill-għeneb maħsud fl-2010 f’ċerti żoni tat-tkabbir tad-dwieli

13.11.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 296/3
            
         REGOLAMENT TAL-KUMMISSJONI (UE) Nru 1022/2010
   tat-12 ta’ Novembru 2010
   li jawtorizza żieda tal-limiti għall-arrikkiment tal-inbid prodott mill-għeneb maħsud fl-2010 f’ċerti żoni tat-tkabbir tad-dwieli
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KE) Nru 1234/2007 tat-22 ta’ Ottubru 2007 li jistabbilixxi organizzazzjoni komuni ta’ swieq agrikoli u dwar dispożizzjonijiet speċifiċi għal ċerti prodotti agrikoli (Ir-Regolament Waħdieni dwar l-OKS) (1), u b’mod partikolari t-tielet paragrafu tal-Artikolu 121 tiegħu,
   Billi:
   
               (1)
            
            
               Il-Punt A.3 tal-Anness XVa għar-Regolament (KE) Nru 1234/2007 jipprovdi li l-Istati Membri jistgħu jitolbu li l-limiti ta’ żieda tas-saħħa alkoħolika (arrikkiment) ta’ nbid bil-volum, jiżdiedu b’sa 0,5 % fis-snin meta l-kundizzjonijiet klimatiċi jkunu eċċezzjonalment ħżiena.
            
         
               (2)
            
            
               Il-Belġju, ir-Repubblika Ċeka, id-Danimarka, il-Ġermanja, l-Ungerija, il-Pajjiżi l-Baxxi, l-Awstrija, il-Polonja, is-Slovenja, is-Slovakkja u r-Renju Unit talbu dawn iż-żidiet tal-limiti ta’ arrikkiment tal-inbid prodott mill-għeneb maħsud fis-sena 2010, hekk kif il-kundizzjonijiet klimatiċi matul l-istaġun tat-tkabbir kienu eċċezzjonalment ħżiena f’ċerti reġjuni ġeografiċi.
            
         
               (3)
            
            
               Minħabba t-temp eċċezzjonalment ħażin fl-2010, il-limiti fuq iż-żidiet tas-saħħa alkoħolika naturali stabbiliti fil-punt A.2 tal-Anness XVa għar-Regolament (KE) Nru 1234/2007, ma jippermettux il-produzzjoni ta’ nbid b’total ta’ saħħa alkoħolika xieraq f’ċerti reġjuni li jkabbru d-dwieli u li għalih normalment ikun hemm talba fis-suq.
            
         
               (4)
            
            
               Huwa għalhekk xieraq li tiġi awtorizzata żieda tal-limiti għall-arrikkiment tal-inbid prodott mill-għeneb maħsud fl-2010 f’ċerti reġjuni tat-tkabbir tad-dwieli.
            
         
               (5)
            
            
               Il-miżuri pprovduti f’dan ir-regolament huma skont l-opinjoni tal-Kumitat ta’ Ġestjoni għall-Organizzazzjoni Komuni tas-Swieq Agrikoli,
            
         ADOTTAT DAN IR-REGOLAMENT:
   Artikolu 1
   Fir-reġjuni ġeografiċi msemmija fl-Anness għal dan ir-Regolament, b’deroga mill-punt A.2 tal-Anness XVa għar-Regolament (KE) Nru 1234/2007, iż-żieda bil-volum fis-saħħa alkoħolika naturali ta’ għeneb frisk maħsud fis-sena 2010, most tal-għeneb, most tal-għeneb fil-fermentazzjoni, inbid ġdid li jkun għadu fil-proċess ta’ fermentazzjoni u nbid li ġie prodott mill-għeneb maħsud fis-sena 2010, ma għandhomx jaqbżu l-limiti li ġejjin:
   
               (a)
            
            
               3,5 % volum fiż-żona A tat-tkabbir tad-dwieli msemmija fl-appendiċi tal-Anness XIb għar-Regolament (KE) Nru 1234/2007,
            
         
               (b)
            
            
               2,5 % volum fiż-żona B tat-tkabbir tad-dwieli msemmija fl-appendiċi tal-Anness XIb għar-Regolament (KE) Nru 1234/2007,
            
         
               (c)
            
            
               2,0 % volum fiż-żona C I tat-tkabbir tad-dwieli msemmija fl-appendiċi tal-Anness XIb għar-Regolament (KE) Nru 1234/2007.
            
         Artikolu 2
   Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-12 ta’ Novembru 2010.
      
         
            Għall-Kummissjoni
         
         
            Il-President
         
         José Manuel BARROSO
      
   
   
      (1)  ĠU L 299, 16.11.2007, p. 1.
   
      ANNESS
      
         Reġjuni ġeografiċi fejn żieda fil-limitu ta’ arrikkiment hi awtorizzata skont l-Artikolu 1
      
      
                  L-Istat Membru
               
               
                  Reġjuni ġeografiċi (żona tat-tkabbir tad-dwieli)
               
            
                  Il-Belġju
               
               
                  Ir-reġjuni kollha tat-tkabbir tad-dwieli (żona A)
               
            
                  Ir-Repubblika Ċeka
               
               
                  Ir-reġjuni kollha tat-tkabbir tad-dwieli (żoni A u B)
               
            
                  Id-Danimarka
               
               
                  Ir-reġjuni kollha tat-tkabbir tad-dwieli (żona A)
               
            
                  Il-Ġermanja
               
               
                  Ir-reġjuni kollha tat-tkabbir tad-dwieli (żoni A u B)
               
            
                  L-Ungerija
               
               
                  Ir-reġjuni kollha tat-tkabbir tad-dwieli (żona C I)
               
            
                  Il-Pajjiżi l-Baxxi
               
               
                  Ir-reġjuni kollha tat-tkabbir tad-dwieli (żona A)
               
            
                  L-Awstrija
               
               
                  Ir-reġjuni kollha tat-tkabbir tad-dwieli (żona B)
               
            
                  Il-Polonja
               
               
                  Ir-reġjuni kollha tat-tkabbir tad-dwieli (żona A)
               
            
                  Is-Slovenja
               
               
                  Podravje u Posavje (żona B)
               
            
                  Is-Slovakkja
               
               
                  Ir-reġjuni kollha tat-tkabbir tad-dwieli (żoni B u C I)
               
            
                  Ir-Renju Unit
               
               
                  L-Ingilterra, Wales (żona A)